32004D0315
L 100/43
JURNALUL OFÍCIAL AL UNIUNII EUROPENE
DECIZIA COMISIEI
din 26 martie 2004
de recunoaștere a sistemului de rețele de monitorizare pentru exploatațiile de bovine, aplicat în statele membre sau în regiuni ale statelor membre în temeiul Directivei 64/432/CEE
[notificată cu numărul C(2004) 986]
(Text cu relevanță pentru SEE)
(2004/315/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (1), în special articolul 14 alineatul (5) primul paragraf,
întrucât:
(1)
În temeiul Directivei 64/432/CEE, trebuie efectuate teste individuale de tuberculoză, bruceloză și leucoză enzootică asupra bovinelor de fermă și de interes economic destinate comerțului, cu excepția cazului în care acestea provin dintr-un stat membru sau dintr-o regiune a unui stat membru recunoscută oficial ca indemnă de respectiva boală sau în cazul în care s-a pus în aplicare un sistem de rețele de monitorizare aprobat pe teritoriul statului membru respectiv.
(2)
Franța este recunoscută oficial ca stat indemn de tuberculoza bovină și de leucoza enzootică bovină, în conformitate cu Decizia 2003/467/CE a Comisiei (2) și, de asemenea, 97,33 % din șeptelurile de bovine erau în mod oficial indemne de bruceloză bovină la data de 31 decembrie 2002.
(3)
Decizia 2002/907/CE a Comisiei (3) recunoaște temporar sistemul de rețele de monitorizare pentru exploatațiile de bovine, introdus în Franța în temeiul Directivei 64/432/CEE. Decizia în cauză solicită ca aprobarea provizorie pentru sistemul de rețele de monitorizare să fie revizuită înainte de data de 30 aprilie 2004.
(4)
Un audit efectuat de experții Comisiei și documentația adecvată depusă de către autoritățile competente din Franța demonstrează progresul făcut pentru a asigura caracterul complet operațional al sistemului de rețele de monitorizare pentru exploatațiile de bovine pus în aplicare în Franța.
(5)
În consecință, sistemul de rețele de monitorizare pentru exploatațiile de bovine pus în aplicare în Franța ar trebui aprobat.
(6)
Decizia 2002/544/CE (4) a Comisiei recunoaște sistemul de rețele de monitorizare pentru exploatațiile de bovine pus în aplicare în Belgia, în conformitate cu Directiva 64/432/CEE.
(7)
Este necesară enumerarea într-o singură decizie a statelor membre sau a regiunilor statelor membre în care s-a pus în aplicare și s-a aprobat un sistem de rețele de monitorizare pentru exploatațiile de bovine, în conformitate cu Directiva 64/432/CEE.
(8)
În consecință, Deciziile 2002/544/CE și 2002/907/CE trebuie abrogate și înlocuite cu prezenta decizie.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Se aprobă sistemele de rețele de monitorizare pentru exploatațiile de bovine, pus în aplicare în conformitate cu articolul 14 din Directiva 64/432/CEE în statele membre sau regiunile statelor membre enumerate de anexa la prezenta decizie.
Articolul 2
Deciziile 2002/544/CE și 2002/907/CE se abrogă.
Articolul 3
Prezenta decizie se adresează statelor membre.
Adoptată la Bruxelles, 26 martie 2004.